इस रवैए से भी कश्मीर घाटी को संदेश यह मिला कि भारतीय राज्य और समाज उनकी भावनाओं के प्रति किंचित भी सम्वेदनशीलता बरतने को तैयार नहीं है। गहरी चोट खाई इन्हीं भावनाओं को सहला कर 2014 के चुनावों में पीडीपी ने घाटी में जबर्दस्त सफलता पाई। इस जनाधार को बचाने के लिए ही सरकार में आने के बाद उसने भूतपूर्व आतंकियों की रिहाई की प्रक्रिया शुरू कीथी, जिससे कश्मीर में सरकार की सद्भावना के प्रति लोगों में भरोसा पैदा होना शुरू हुआ था। लेकिन सरकार की साझीदार बीजेपी ने इसे आतंकवाद के प्रति समर्पण के रूप में देखा। पीडीपी पर कदम वापस खींचने का भरपूर दबाव बनाया गया। भरोसे की दुबली-सी किरण भी छिन्न –भिन्न हो गई। इसके बाद भी कोई कसर रह गई हो तो उसे बुरहान वानी के आकस्मिक अंत ने पूरा कर दिया। बुरहान सक्रिय आतंकी होने से ज्यादा एक पोस्टर बॉय था, जो कश्मीर की दमित भावनाओं की वाणी बन गया था। उसकी सक्रियता सब से ज्यादा सोशल मीडिया पर थी। उस पर पुलिस की निगाह थी। उसे गिरफ्तार करने में पुलिस की असफलता और मुठभेड़ में उसकी मृत्यु ने कश्मीर के बरसों से पकते गहरे घावों को भीतर तक उद्वेलित कर दिया।